b'\n_START_ARTICLE_\nMauser C96\n_START_SECTION_\nRazvoj\n_START_PARAGRAPH_\nOb koncu 19. stoletja so to pi\xc5\xa1tolo mavzerico bolj skrivoma za\xc4\x8deli razvijati bratje Fidel, Friedrich in Josef Feederle. Ko je za konstrukcijo izvedelo vodstvo tovarne Mauser v nem\xc5\xa1kem Oberndorfu je, kljub za\xc4\x8detnim zadr\xc5\xbekom, v njej ugledalo potencial in jo uvedlo v uradni Mauserjev razvojni program. Kon\xc4\x8dna razli\xc4\x8dica je dobila naziv Construktion 96, torej konstrukcija iz leta 1896.\n_START_SECTION_\nPredvojna leta\n_START_PARAGRAPH_\nNem\xc5\xa1ka vojska je v 90. letih 19. stoletja \xc5\xa1e vedno uporabljala revolverja enojnega delovanja M1879 in M1883. Preizkusila je tudi novo pi\xc5\xa1tolo C96, a kljub temu, da je z njo streljal tudi sam cesar Vilijem II. ta ni prepri\xc4\x8dala voja\xc5\xa1kih oblasti, zato se za uradni nakup te pi\xc5\xa1tole \xc5\xa1e niso odlo\xc4\x8dili._NEWLINE_Pi\xc5\xa1tolo je na komercialnem tr\xc5\xbei\xc5\xa1\xc4\x8du kupilo kar nekaj \xc4\x8dastnikov, in ne le nem\xc5\xa1kih. Eden od zgodnjih kupcev je bil tudi takratni britanski \xc4\x8dastnik Winston Churchill, kateremu je v bitki pri Omdurmanu v Sudanu re\xc5\xa1ila \xc5\xbeivljenje. Leta 1898 je med konjeni\xc5\xa1kim naskokom, ob povelju iz no\xc5\xbenice izvlekel sabljo, to kmalu spravil nazaj in se raje oprijel svoje nove 10-strelne samopolnilne pi\xc5\xa1tole. V vro\xc4\x8dici bitke se je zna\xc5\xa1el obkro\xc5\xbeen s trumo domorodcev, ki ji standardni 6-strelni Webley revolver ne bi bil kos._NEWLINE_Medtem je pri\xc5\xa1lo do prvih uradnih voja\xc5\xa1kih nakupov. Leta 1897 je okoli 1.000 pi\xc5\xa1tol mavzeric naro\xc4\x8dilo Osmansko cesarstvo. Nekaj teh pi\xc5\xa1tol je v balkanske dr\xc5\xbeave pri\xc5\xa1lo med balkanskimi vojnami. Petkrat ve\xc4\x8d (5.000) pi\xc5\xa1tol je leta 1899 naro\xc4\x8dila italijanska kraljeva vojna mornarica. Ti primerki so "ploskega tipa", saj nimajo izrezanih (rezkanih) stranic na obeh straneh nabojnika, za njih je zna\xc4\x8dilno tudi ve\xc4\x8dje obro\xc4\x8dasto udarno kladivce. Italijansko naro\xc4\x8dilo je bilo zadnje ve\xc4\x8dje naro\xc4\x8dilo v letih pred prvo vojno, mavzerica je dolo\xc4\x8den uspeh do\xc5\xbeivljala le na civilnem trgu, kjer so bili \xc5\xa1e vedno glavni kupci \xc4\x8dastniki.\n_START_SECTION_\nPrva svetovna vojna\n_START_PARAGRAPH_\nPo obdobju skromne prodaje je poleti leta 1914 nastopila velika vojna. Nem\xc5\xa1ka vojska se je zaradi pomanjkanja standardnih Lugerjev odlo\xc4\x8dila za nakup ve\xc4\x8d kot 140.000 pi\xc5\xa1tol C96, prirejenih za standardni nem\xc5\xa1ki voja\xc5\xa1ki kaliber 9 mm Parabellum. Te so bile tako imenovane rde\xc4\x8de devetice; na lesenih ro\xc4\x8dajih so nosile \xc5\xa1tevilko devet, obarvano z rde\xc4\x8do barvo. Z devetico so bile ozna\xc4\x8dene zaradi la\xc5\xbejega prepoznavanja, saj je nem\xc5\xa1ka vojska med vojno kupila tudi \xc5\xa1tevilo pi\xc5\xa1tol kalibra 7,63 mm. Pi\xc5\xa1tole mavzerice so Nemci namenili predvsem artilerijskim enotam._NEWLINE_Zaradi primankovanja strelnega oro\xc5\xbeja se je za nakup 14.000 pi\xc5\xa1tol C96 odlo\xc4\x8dila tudi Avstro-Ogrska. Prvo serijo oro\xc5\xbeja je dobila leta 1915, in sicer 3.000, naslednje leto 2.581, leta 1917 pa 8.797. Skupno so dobavili to\xc4\x8dno 14.378 mavzeric kalibra 7,63 mm. Uporabljale so jih letalske in druge enote. Te pi\xc5\xa1tole so v Avstroogrski vojski dobile ime Mauser-Pistole. Avstroogrska razli\xc4\x8dica je bila standardni komercialni model C96/12 in se od drugih lo\xc4\x8di le po sprejemnih \xc5\xbeigih (npr. Wn  16).'